**Forslag til:**

**Inatsisartutlov om ændring af landstingslov om indkomstskat**

(Beskatning af selskaber m.v. og indberetningspligt ved ophør af skattepligt, samt forskellige konsekvensrettelser m.v.)

**§ 1**

I Landstingslov nr. 12 af 2. november 2006 om indkomstskat, jf. Selvstyrets lovbekendtgørelse nr. x af x. maj 2025, foretages følgende ændringer:

**1.** I § 36 c, stk. 5, ændres ”2:1” til: ”4:1”.

**2.** § 38,affattes således:

” **§ 38.** Ophører en person eller et selskab m.v. med at være skattepligtig efter § 1 eller § 2, eller anses personen eller selskabet m.v. efter bestemmelserne i en dobbeltbeskatningsoverenskomst for hjemmehørende i udlandet, herunder Danmark og Færøerne, anses aktiver og passiver, som ikke fortsat er omfattet af grønlandsk beskatning, for afhændet på fraflytningstidspunktet. Afståelsessummen ansættes til handelsværdien på fraflytningstidspunktet. Det samme gælder ved opløsning af selskaber og foreninger m.v. omfattet af § 1, eller ved overgang til undtagelse fra beskatning efter § 3. 1. pkt. finder ikke anvendelse ved ophør grundet dødsfald.

 *Stk. 2.* Som anskaffelsessum for finansielle aktiver og passiver omfattet af stk. 1, anvendes værdien i handel og vandel på tidspunktet for skattepligtens indtræden.

 *Stk. 3.* På det tidspunkt, hvor et selskab m.v. ophører med at være skattepligtig efter § 1, stk. 1, nr. 3-13, eller hvis selskabet m.v. efter bestemmelserne i en dobbeltbeskatningsoverenskomst bliver hjemmehørende i udlandet, herunder Danmark og Færøerne, skal der opgøres et provenu, som svarer til det likvidationsprovenu, som ville have været udloddet til selskabets kapitalejere på tidspunktet for ophøret af skattepligten. Provenuet opgjort efter 1. pkt. anses for udbytte efter § 86, stk. 2. 1. og 2. pkt. gælder ikke ved ophør som følge af likvidation. Skattebetalingen efter 1. og 2. pkt., nedsættes hvis ejeren af kapitalandelene har været beskattet af en gevinst af kapitalandele efter § 16, stk. 2. Indberetning og indeholdelse af udbytteskat skal ske efter de frister, som følger af § 88, i måneden efter den måned, hvori den fulde skattepligt ophørte.

 *Stk. 4.* Ved ophør af skattepligt for selskaber og foreninger, som er skattepligtige efter § 1, stk. 1, nr. 3-13, skal ledelsen eller likvidator inden 1 måned efter ophøret indsende en anmeldelse til skatteforvaltningen med opgørelse af indkomsten for det afsluttende indkomstår. Skatteforvaltningen kan efter anmodning give udsættelse med fristen for anmeldelse, hvis særlige forhold taler herfor. 1. og 2. pkt. gælder også ved ophør af juridiske personers faste driftssteder, jf. § 2, stk. 1, nr. 10.”

**3.** § 39 a, stk. 6, affattes således:

” *Stk. 6.* Et beløb svarende til 2 års løbende ydelser fra pensionsordninger, som nævnt i stk. 1 og 2, som er oprettet i pensionskasser eller livs- og pensionsforsikringsselskaber, der har hjemsted i Danmark, og er oprettet i et ansættelsesforhold, kan udbetales som en éngangssum.”

**4.** § 44, stk. 2, nr. 5, ophæves.

**5.** I § 86, stk. 2, indsættes efter 1. pkt.:

”Som udbytte anses desuden det provenu, som opgøres efter § 38, stk. 3.”

Pkt. 2 bliver herefter pkt. 3.

**6.** I § 87, indsættes som stk. 5:

” *Stk. 5.* Et selskab skal indeholde udbytteskat af det efter § 38, stk. 3, opgjorte provenu på samme måde som nævnt i stk. 1.”

**7.** I § 105, stk. 1, indsættes som nr. 9:

”9) Undlader rettidigt at indberette ophør af skattepligt efter § 38, stk. 4.”

**§ 2**

Inatsisartutloven træder i kraft den 1. januar 2026, jf. dog stk. 3.

 *Stk. 2.* Inatsisartutloven har virkning fra og med indkomståret 2026, jf. dog stk. 3.

 *Stk. 3.* Den i § 1, nr. 2, stk. 3 foreslåede § 38, stk. 3, har virkning for selskaber, som ophører med at være skattepligtige efter § 1, stk. 1, nr. 3-13, fra og med den 1. juni 2025. Udbytteskatter, der skyldes ophør i 2025omfattet af 1. pkt., skal indberettes inden den 15. januar 2026 og forfalder til betaling den 1. februar 2026.

*Grønlands Selvstyre, den xx. xxx 2025*

**Formanden for Naalakkersuisut**